100 mense, 48 uur om man van berg te redDie toneel waar die man vasgesit het. Foto: @MSARGP op Twitter. Die man het op die berg by die Rustenburgkloof-vakansieoord in die moeilikheid beland toe sy voet in ŉ rotsskeur vasgesit het. Ná verskeie mislukte pogings om hom te bevry, is ŉ sjirurg tot by die man geneem en sy regterbeen is onder die knie geamputeer. Reddingswerkers het in skofte gewerk, bo-op die berg geslaap en moes soms onderstebo te werk gaan in ŉ poging om die man te probeer bevry. “Ek was sedert 20:00 Vrydagaand op die toneel,” het Rob Thomas, leier van die Bergklub van Suid-Afrika se soek- en reddingspan, gesê. “Ons het op die berg geslaap en dit was koud. Party mense het nie slaapsakke gehad nie en moes op die grond slaap.” Beeld het die beseerde man as die 26-jarige Tsenolo Shadrack Rasello geïdentifiseer. Hy was Vrydag alleen op die berg en het glo vir ŉ slang geskrik voor hy ŉ paar meter ver geval en met sy been in die rotsskeur beland het. Rasello het sy familie geskakel en die polisie is in kennis gestel. Die polisie het die brandweer, die lugvleuel en die bergklub in kennis gestel. Volgens Thomas was hulle teen 03:00 Saterdagoggend op die berg. “Daar was geen manier dat ons hom in die donker sou kry nie en die span het vir eers gestop. Met dagbreek het ons besef dit gaan steeds onmoontlik wees om hom te kry en ŉ polisiehelikopter is ingebring om sy ligging aan ons uit te wys,” het hy gesê. “Ons moes sowat 40m teen ŉ krans afseil om die pasiënt te bereik. Ek het sy voet probeer uitkry, maar niks wou werk nie. Ons het ook ŉ mynreddingspan probeer betrek, maar hulle het pas sowat 28 uur gespook om ŉ ondergronde brand te blus. Geluk was nie aan ons kant nie.” Die Rustenburg-brandweer, Noordwes-rampbestuur, Rescue SA, reddingspanne van Lonmin en Impala, Netcare 911, ER24 en verskeie ander organisasies het by die reddingsproses betrokke geraak. “Meer as 100 mense was by tye by die reddingspoging betrokke,” het Thomas verduidelik. Die Suid-Afrikaanse Lugmag het ŉ helikopter, wat deel was van die lugskou by Waterkloof, ontbied om te help met die reddingspoging. Die helikopter wat vroeër gebruik is kon slegs een persoon op ŉ slag vervoer terwyl die lugmaghelikopter vier tot vyf mense op ŉ slag kon vervoer. “Uitputting was ŉ groot uitdaging. Ek het seker gemaak dat daar deurlopend ŉ paramedikus by die man was. Die paramedici het elke ses tot agt ure skofte geruil,” het Thomas bygevoeg. Hy het gesê reddingswerkers moes meestal onderstebo hang terwyl hulle Rasello probeer bevry het. Hulle het onder andere baba-olie gebruik om sy been uit die skeur te probeer bevry. “Die skeur was slegs sowat 18cm breed en sy enkel was vasgekeer.” Reddingswerkers het Saterdagaand besluit dat Rasello se been geamputeer sal moet word. “Ons het die sjirurge aan toue vasgemaak en hulle tot by die toneel laat afsak. Daar is ook ŉ draagbaar afgesak. Daar was baie komplikasies. Hulle het in baie moeilike omstandighede gewerk.” Rasello is ná die amputasie na die Chris Hani Baragwanath-hospitaal geneem vir behandeling.